Marijampolės medžioklės muzikos signalistai skynė laurus Augustave
Paskutinį birželio šeštadienį (birželio 29 d.) Sūduvos medžiotojų sąjungos atstovai kartu su Marijampolės meno mokyklos moksleiviais dalyvavo XIX Medžioklės muzikos signalistų konkurse "Augustavo girios aidai", vykusiame Lenkijoje, Augustavo mieste. Konkursas lietuviams buvo sėkmingas.
Vaikų D klasėje pirmąsias vietas užėmė du Lietuvos atstovai: pirmąją vietą užėmė Rokas Savickas, antrąją – Kristupas Krasnodemskis. Tarp medžioklės muzikos ansamblių D klasėje prizais taip pat džiaugėsi Sūduvos atstovai: pirmąją vietą užėmė Marijampolės muzikos mokyklos medžioklės muzikos signalistų ansamblis, o C klasėje antrąją vietą – Sūduvos medžiotojų sąjungos medžioklės muzikos signalistų ansamblis.
Sūduvos medžiotojų sąjungos ir Marijampolės muzikos mokyklos signalistus konkursui ruošė Audrius Pučinskas, o Lietuvos medžioklės muzikos signalistų delegacijai vadovavo Sūduvos medžiotojų sąjungos pirmininkas Ramūnas Mažėtis.